«ባህላዊ ሥነ ሥርዓቱ የጥንቱን ከዛሬው ጋር የሚያስተሳስር ነው» አቶ ደመቀ መኮንን የኢፌዴሪ ምክትል ጠቅላይ ሚኒስትር
እንጅባራ፡- 80ኛው አመት የሰባት ቤት አገው የፈረሰኞች በአል ያለፈውን የኢትዮጵያ ታሪክ ከአሁኑ ጋር የሚያስተሳስር መሆኑን የኢፌዴሪ ምክትል ጠቅላይ ሚኒስትር ገለጹ። ትናንት በአዊ ዞን እንጅባራ ከተማ በአሉ በሚከበርበት ወቅት በእንግድነት የተገኙት ምክትል ጠቅላይ ሚኒስትሩ ባደረጉት ንግግር እንደገለጹት፤ “ከትናንት በጎ ታሪክ ተነስተን የነገን የበለጸገች አገር መመስረት ያስፈልጋል” ያሉት ምክትል ጠቅላይ ሚኒስትሩ፤ ይህን ታላቅ ሃይል ለብልጽግናና ለአገር አንድነት ልንጠቀምበት ይገባል የሚል መልዕክታቸውን አስተላልፈዋል።በተጨማሪም አሁን አገሪቱ በተስፋና ስጋት ውስጥ እንደምትገኝ ገልጸው፤ጉዟችን አንድ እርምጃ ወደፊት አንድ እርምጃ ወደኋላ ሊሆን አይገባም የሚል መልዕክታቸውን አስተላልፈዋል። ዛሬ የገጠመንን ፈተና በጥንቃቄ ማስተዋል እና ማየት ያስፈልጋል በማለትም ገልጸዋል። በዚሁ በአል ላይ በቅርቡ ከወላጆቻቸው ተነጥለው የታገቱ ተማሪዎች ወቅታዊ አሳሳቢ ጉዳይ መሆኑን አንስተው፤ ድርጊቱ መላውን ህዝብ ባልተቋጨ ጭንቀት ውስጥ ከቶታል ብለዋል። በተለይ የተሳሳቱ መረጃዎችም የቤተሰብ ጭንቀቱን አባብሶታል ብለዋል። “የታገቱ ተማሪዎች የሚገኙበት ቀጣና የተረጋጋ አይደለም” ያሉት ምክትል ጠቅላይ ሚኒስትሩ፤ መንግስት ይህን ችግር ለመፍታት ህብረተሰቡንና የጸጥታ ሃይሉን አስተባብሮ እየሰራ መሆኑንም አንስተዋል። በተለይ የተለያየ አላማ ያላቸው ሴረኛ ሃይሎች የራሳቸውን አላማ ለማሳካት እየተንቀሳቀሱ መሆኑንም ገልጸዋል። በክብረ በአሉ ላይ የተገኙት የባህል ቱሪዝምና ስፖርት ሚኒስትር ዶክተር ሂሩት ካሳው በበኩላቸው ባስተላለፉት መልዕክት እንደተናገሩት፤ የምንወዳትና የምናከብራት አገራችን እስከነ ሙሉ ክብሯ የቆየችው በአባቶቻችን ተጋድሎና ትግል ነው። አዲሱ ትውልድ ታሪክን አልምቶና አበልጽጎ ማቆየት ይገባዋል። ለዚህ ደግሞ የአዊ ማህበረሰብ ጥሩ ተምሳሌት ነው። በተለይ የፈረስን ውለታ ሳይዘነጋ የመሰረተው ማህበር የሚያስደንቅ ነው። ፈረስ ለአዊ ማህበረሰብ የሃዘንም የደስታም የጀግንነትም መገለጫ ነው።ማህበሩ ይበልጥ አድጎና ጎልብቶ ለትውልድ መተላለፍ አለበት። “ይህን በአል የምናከብረው ሴት ተማሪዎቻችን ታግተው መላው ቤተሰብና ህዝብ እየተጨነቀ ባለበት ወቅት ነው” ያሉት ሚኒስትሯ ፤ አጋቾች ተማሪዎቹን የሰብአዊነት ስሜት ተሰምቷቸው እንዲለቋቸው ጠይቀዋል።አዲስ ዘመን ጥር 24/2012ዳግም ከበደፎቶ፡- አብመድ